CELEX: 52015PC0469
Language: da
Date: 2015-10-01
Title: Forslag til RÅDETS AFGØRELSE om fastlæggelse af den holdning, Den Europæiske Union skal indtage på Verdenshandelsorganisationens Ministerkonference vedrørende Republikken Liberias tiltrædelse af WTO

EUROPA-KOMMISSIONEN
            Bruxelles, den 1.10.2015
            COM(2015) 469 final
            2015/0230(NLE)
            Forslag til
            RÅDETS AFGØRELSE
            om fastlæggelse af den holdning, Den Europæiske Union skal indtage på Verdenshandelsorganisationens Ministerkonference vedrørende Republikken Liberias tiltrædelse af WTO
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Verdenshandelsorganisationen (WTO) og Republikken Liberia er nået til det afsluttende trin i aftalen om vilkårene for Republikken Liberias tiltrædelse af organisationen. Dette sker efter 8 års forhandlinger, som blev indledt, da Republikken Liberia indgav sin ansøgning om tiltrædelse af WTO i 2007. Et resumé af tiltrædelsesvilkårene er givet nedenfor i punkt 5.
            
            
               Ved fremlæggelsen af vilkårene for Republikken Liberias tiltrædelse af WTO med henblik på Rådets godkendelse betragter Kommissionen disse vilkår som en afbalanceret og ambitiøs pakke af tilsagn om markedsliberalisering, som både vil sikre Republikken Liberia og landets handelspartnere i WTO betydelige fordele. Liberias anmodning om tiltrædelse er blevet behandlet i overensstemmelse med de af WTO's Almindelige Råd fastsatte retningslinjer om de mindst udviklede landes tiltrædelse og under hensyntagen til de samlede bilaterale handelsforbindelser med Liberia inden for rammerne af EU/AVS-partnerskabet.
            
            
               •Sammenhæng med de gældende regler på samme område
            
            
               
                  Multilateralisme er en central del i EU's handelspolitik, og Unionen støtter tredjelandes tiltrædelse af WTO på de rette vilkår. 
               
            
            
               •Sammenhæng med Unionens politik på andre områder
            
            
               Forslaget er i overensstemmelse med EU's udviklingspolitik og optræden udadtil og vil forankre Liberia i det multilaterale handelssystem i overensstemmelse med de af WTO's Almindelige Råd fastsatte retningslinjer om de mindst udviklede landes tiltrædelse og under hensyntagen til de samlede bilaterale handelsforbindelser med Liberia inden for rammerne af EU/AVS-partnerskabet. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Rådet skal i henhold til artikel 218, stk. 9, i traktaten om Den Europæiske Unions funktionsmåde træffe afgørelse om godkendelse af vilkårene for Republikken Liberias tiltrædelse, før Unionen formelt kan støtte denne godkendelse i WTO.
            
            
               •Nærhedsprincippet (for områder, der ikke er omfattet af enekompetence) 
            
            
               Ikke relevant. EU har enekompetence på handelsområdet.
            
            
               •Proportionalitetsprincippet
            
            
               Ikke relevant. I henhold til artikel 218, stk. 9, kræves der en rådsafgørelse.
            
            
               •Valg af retsakt
            
            
               Ikke relevant. I henhold til artikel 218, stk. 9, kræves der en rådsafgørelse.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
         
         
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant.
               
            
            
               •Høringer af interesserede parter
            
            
               
                  Ikke relevant.
               
            
            
               •Indhentning og brug af ekspertbistand
            
            
               
                  Ikke relevant.
               
            
            
               •Konsekvensanalyse
            
            
               
                  Unødvendig. I henhold til artikel 218, stk. 9, kræves der en rådsafgørelse.
               
            
            
               •Målrettet regulering og forenkling
            
            
               
                  Forslaget er ikke knyttet til Refit.
               
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Forslaget har ingen budgetmæssige konsekvenser.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Ikke relevant.
               
            
            
               •Nærmere redegørelse for de enkelte bestemmelser i forslaget
            
            
               Resumé af vilkårene for tiltrædelse
            
            
               Lister over forpligtelser
            
         
         
            
               Varer (samlet)
            
            
               Den endelige bundne sats i tiltrædelsesordningen for Liberia er i gennemsnit på 26,6 %.
            
            
               Den endelige bundne sats for landbrugsvarer, der i gennemsnit er på 23,6 %, er lavere end satsen på 27,2 % for industrivarer. 
            
            
               Liberia vil gennemføre de fleste af de endelige bundne satser at regne fra datoen for tiltrædelsen. For 249 toldpositioner, dvs. 4 % af Liberias ordning, gennemføres den endelige bundne sats først i 2019.
            
            
               Disse gennemsnitlige toldniveauer er meget høje for et mindst udviklet land, navnlig i betragtning af den begrænsede størrelse og sårbarheden af Liberias økonomi. 
            
            
               Industrivarer 
            
            
               Den endelige bundne sats for ikke-landbrugsvarer er i gennemsnit på 27,2 %.
            
            
               Liberia binder 100 % af sin liste og vælger bundne toldsatser for alle industrivarer.
            
            
               De højeste toldsatser er på 50 % for maling, husholdningsplast, toiletpapir og træmøbler.
            
            
               Landbrugsvarer 
            
            
               Den endelige bundne sats for landbrugsvarer er i gennemsnit på 23,6 %.
            
            
               De højeste toldsatser inden for landbruget er på 50 % for kakaobønner, tomatketchup og mineralvand.
            
            
               Tjenesteydelser 
            
            
               Liberias liste over særlige forpligtelser inden for tjenesteydelser er meget omfattende og ambitiøs i betragtning af landets status som et mindst udviklet land. Liberia vil afgive tilsagn vedrørende markedsadgang og national behandling inden for en lang række tjenesteydelsessektorer såsom liberale tjenesteydelser, computertjenesteydelser og andre forretningsrelaterede tjenesteydelser, kommunikationstjenesteydelser, bygge- og anlægstjenesteydelser, distributionstjenesteydelser, private uddannelsestjenesteydelser, miljøtjenesteydelser, finanstjenesteydelser (forsikring og bankvirksomhed), privatfinansierede sundhedstjenesteydelser og sociale tjenesteydelser, turismetjenesteydelser, fritids- og sportstjenesteydelser samt kulturelle tjenesteydelser og transporttjenesteydelser (transport ad søvejen og indre vandveje samt vejtransport og støttetjenester i forbindelse med alle transportformer).
            
            
               Forpligtelser i henhold til protokollen
            
            
               Medlemmerne af WTO søgte i tiltrædelsesprocessens afsluttende multilaterale fase sammen at sikre grundlæggende kompatibilitet mellem Liberias erhvervslovgivning og institutioner og WTO's regler og aftaler og optog disse i arbejdsgruppens rapport. 
            
            
               Der blev anmodet om teknisk bistand og/eller overgangsperioder med henblik på gennemførelse af visse af WTO-forpligtelser. For så vidt angår overgangperioder har Liberia indtil den 1. august 2017 til at sikre fuld overensstemmelse med WTO-forpligtelserne med hensyn til gebyrer og afgifter i forbindelse med import og eksport, tekniske handelshindringer og sundheds- og plantesundhedsforanstaltninger. Liberia vil også kunne bevare visse investeringsinitiativer, som ikke er forenelige med TRIMs, indtil den 1. august 2019.
            
            
               2015/0230 (NLE)
            
            
               Forslag til
            
            
               RÅDETS AFGØRELSE
            
         
         
            
               om fastlæggelse af den holdning, Den Europæiske Union skal indtage på Verdenshandelsorganisationens Ministerkonference vedrørende Republikken Liberias tiltrædelse af WTO
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 13. juni 2007 ansøgte Republikken Liberias regering om tiltrædelse af Marrakeshoverenskomsten om oprettelse af Verdenshandelsorganisationen (WTO) i henhold til artikel XII i nævnte overenskomst.
            
            
               (2)En arbejdsgruppe vedrørende Republikken Liberias tiltrædelse blev nedsat den 18. december 2007 med den opgave at nå til enighed om tiltrædelsesvilkår, der er acceptable for Republikken Liberia og alle WTO's medlemmer.
            
            
               (3)Kommissionen har på Unionens vegne ført forhandlinger om en omfattende række tilsagn fra Republikken Liberias side om markedsliberalisering, som er i overensstemmelse med de af WTO's Almindelige Råd fastsatte retningslinjer om de mindst udviklede landes tiltrædelse, og som opfylder Unionens ønsker, idet der tages hensyn til de bilaterale handelsforbindelser med Republikken Liberia inden for rammerne af EU/AVS-partnerskabet.
            
            
               (4)Disse tilsagn indgår nu i protokollen om Republikken Liberias tiltrædelse af WTO.
            
            
               (5)Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Republikken Liberia.
            
            
               (6)Tiltrædelsesprotokollen bør derfor godkendes.
            
            
               (7)Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's Ministerkonference godkender tiltrædelsesvilkårene på WTO's vegne. Artikel IV.2 i overenskomsten om oprettelse af WTO foreskriver, at Ministerkonferencens hverv i perioderne mellem samlingerne skal varetages af Det Almindelige Råd.
            
            
               (8)Det er derfor nødvendigt at fastlægge den holdning, som Unionen skal indtage på WTO's Ministerkonference vedrørende Republikken Liberias tiltrædelse af WTO —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, Den Europæiske Union skal indtage på WTO's Ministerkonference vedrørende Republikken Liberias tiltrædelse af WTO, er at godkende tiltrædelsen.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
            
         
         
            
               
                     Formand